‘অপারেশন ডেভিল হান্ট’ নিয়ে বড় বার্তা দিলেন মহম্মদ ইউনুস

ওয়েব ডেস্ক: মহম্মদ ইউনুসের (Mohammed Yunus) নেতৃত্বাধীন অন্তর্বর্তী সরকারের সময়কালে একাধিক অশান্তির ঘটনা ঘটেছে বাংলাদেশে (Bangladesh)। সম্প্রতি ৩২ নং ধানমন্ডি এবং গাজীপুরে অশান্তির ঘটনা নতুন করে অশান্ত হয়েছে ঢাকা ও পার্শ্ববর্তী এলাকা। এদিকে অশান্তি রুখতে দেশজুড়ে ‘অপারেশন ডেভিল হান্ট’ (Operation Devil Hunt) চালু করেছে ইউনুস সরকার। ইতিমধ্যে বাংলাদেশের নিরাপত্তারক্ষীর এই বিশেষ অভিযানে গ্রেফতার হয়েছে দু’হাজারের বেশি মানুষ। আর এবার এই অভিযান নিয়ে বড় বার্তা দিল ইউনুস প্রশাসন।

‘অপারেশন ডেভিল হান্ট’-এ মানবাধিকার লঙ্ঘন না করার নির্দেশ দিয়েছেন অন্তর্বর্তী সরকারের প্রশান উপদেষ্টা মহম্মদ ইউনুস। সোমবার রাতে এই বার্তা দিয়েছেন তিনি। জানা গিয়েছে, এদিন সন্ধ্যায় খালেদা জিয়ার নেতৃত্বাধীন বিএনপি (BNP) দলের প্রতিনিধিদের সঙ্গে নিজ বাসভবনে বৈঠক করেন ইউনুস। এই বৈঠকে হাসিনা সরকারের আমলে বিএনপি নেতাদের বিরুদ্ধে হয়রানিমূলক ব্যবস্থা প্রত্যাহারের পাশাপাশি ‘অপারেশন ডেভিল হান্ট’ নিয়েও আলোচনা হয় বলে জানিয়েছে বাংলাদেশি সংবাদমাধ্যম।

আরও পড়ুন: কুখ্যাত অপারেশন সার্চলাইটকে মনে পড়াচ্ছে ‘ডেভিল হান্ট’!

মহম্মদ ইউনুসের সঙ্গে বিএনপি প্রতিনিধিদের এই বৈঠকে আগে বিএনপির তরফে ‘অপারেশন ডেভিল হান্ট’-এ মানবাধিকার লঙ্ঘন না করার প্রস্তাব দেওয়া হয়। অন্তর্বর্তী সরকারের প্রধান উপদেষ্টা এতে সম্মতি দিয়েছেন বলে জানা গিয়েছে। বৈঠকের পর ইউনুসের প্রেস সচিব শফিকুল আলম জানান, শুধুমাত্র যাঁদের বিরুদ্ধে অভিযোগ রয়েছে তাদরকেই এই অভিযানে পাকড়াও করছে পুলিশ। তিনি আরও বলেন, “দেশের জনগণের নিরাপত্তা নিয়ে সরকার অত্যন্ত সচেতন। প্রতিটি নাগরিকের নিরাপত্তা নিশ্চিত করতে আমরা প্রতিশ্রুতিবদ্ধ।”

প্রসঙ্গত, বাংলাদেশে সাম্প্রতিক অশান্তির সূত্রপাত হয় ধানমন্ডিতে। শুক্রবার রাতে বঙ্গবন্ধু শেখ মুজিবুর রহমানের ঐতিহাসিক বাসভবনে হামলার চালায় একদল বিক্ষোভকারী। এর জেরে রাজধানী ঢাকা সহ দেশের বিভিন্ন অঞ্চলে আওয়ামি লিগের নেতাদের বাড়িতে হামলা, অগ্নিসংযোগ ও ভাঙচুর শুরু হয় বলে খবর। পাশাপাশি, দেশের একাধিক এলাকায়য় জনতা ও নিরাপত্তারক্ষীদের মধ্যে সংঘর্ষ বাঁধে। তারপরই অশান্তি দমনে এই অভিযান শুরু করেছে ইউনুস প্রশাসনের পুলিশ।